पाएं अपने शहर की ताज़ा ख़बरें और फ्री ई-पेपरडाउनलोड करें
नगर विधायक शैलेश पांडेय ने कोनी स्थित हाफ वे होम आश्रम पहुंचकर मनोरोगियों एवं वृद्धजनों से उनके स्वास्थ्य का हाल जाना। विधायक के साथ समाज कल्याण विभाग के संयुक्त संचालक एच खलखो, आश्रम संचालक प्रमोद शर्मा एवं डॉ. समीर तिवारी के साथ स्वास्थ्य विभाग की टीम आश्रम पहुंची।
वृद्धजन और मनोरोगियों का कोरोना टेस्ट किया गया। विधायक पांडेय ने बताया कि इनमें 4 कोरोना संक्रमित हो गए थे, इसलिए बाकी का टेस्ट जरूरी था। उन्होंने समाज कल्याण विभाग एवं स्वास्थ विभाग के अधिकारियों से वृद्धजन एवं मनोरोगियों के टीकाकरण के संबंध में जानकारी मांगी। हॉफ वे होम आश्रम के संचालक शर्मा ने विधायक को बताया कि उनके आश्रम में 92 महिला एवं 65 पुरूष मनोरोगी, वृद्धजन हैं, लेकिन कुछ का आधार कार्ड नहीं होने के कारण अब तक उनका कोरोना टीकाकरण नहीं हो सका है।
विधायक ने मुख्य चिकित्सा एवं स्वास्थ्य अधिकारी डॉ. प्रमोद महाजन को निर्देशित किया है कि ऐसे आश्रमों में लोगों का सर्वे कर शासन को सूचना पहुंचाई जाए एवं पात्रता अनुसार वृद्धजन एवं मनोरोगियों का कोरोना टीकाकरण किया जाना सुनिश्चित करें। विधायक पाण्डेय ने कहा कि बुजुर्गों के देखभाल एवं स्वास्थ्य सुविधा उपलब्ध कराने के लिए समाज कल्याण एवं स्वास्थ्य विभाग की टीम के साथ आश्रम पहुंचे और जांच करवाए।
विधायक ने कहा- सभी को लगेगी वैक्सीन
18+ लोगों को टीकाकरण अभियान का जायजा लेने विधायक शैलेश पांडेय पं. देवकीनंदन दीक्षित कन्या शाला पहुंचे। जहां उन्होंने टीकाकरण स्थल के विभिन्न कक्ष की व्यवस्था को देखा। वहीं उन्होंने कोरोना टीकाकरण वैक्सीन ले चुके लाभार्थियों से मिलकर उनका मनोबल बढ़ाया और स्वास्थ्य के बारे में पूछा। इस दौरान विधायक ने ऑब्जर्वेशन रूम में मौजूद लोगों से बातचीत की। साथ ही टीकाकरण स्थल पर मौजूद स्वास्थ्यकर्मियों से भी मिले। विधायक ने कहा कि बिलासपुर सहित देश ही नहीं पूरा विश्व इस महामारी से त्रस्त है।
इस दौर में हमारे देश के वैज्ञानिकों ने इस महामारी से बचाव के लिए जो वैक्सीन का सफल प्रयोग किया है, उसके लिए विधायक ने देश के वैज्ञानिकों को बधाई देते हुए कहा कि हमारे देश के वैज्ञानिक विश्व में सबसे महान है और देश में निर्मित इस टीकाकरण के लिए हम सभी देशवासी गर्व महसूस करते हैं। जल्द इस महामारी से निजात मिले और सबका सामान्य जीवन चले यह कामना करता हूं। साथ ही टीकाकरण केंद्रों में धूप से बचाव, कुर्सियों, पानी आदि की व्यवस्था करने के निर्देश दिए है। दौरान एसडीएम देवेंद्र पटेल, मुख्य चिकित्सा एवं स्वास्थ्य अधिकारी डॉ. प्रमोद महाजन सहित अन्य उपस्थित रहे।
व्यापारियों ने विधायक से की पुलिस की शिकायत
शनिचरी बाजार के व्यापारियों ने विधायक पांडेय से मुलाकात कर पुलिस की शिकायत की। उन्हें बताया कि महामारी को देखते हुए प्रशासन द्वारा सभी किराना और राशन दुकानों को सुबह 7 बजे से सुबह 12 बजे तक होम डिलीवरी की परमीशन दी गई है। शनिचरी बाजार के व्यापारी अपनी जान जोखिम में डालकर लोगों की सेवा कर रहे हैं। प्रशासन का भी सहयोग मिल रहा था। लेकिन सिटी कोतवाली थाना की प्रभारी ने व्यापारियों के खिलाफ चालान किया। जबकि इसमें उसकी गलती नहीं है। लोग ही भीड़ लगा लिए थे।
पुलिस ने व्यापारियों के साथ गलत व्यवहार किया। विधायक से मिलने वालों में गोवर्धन दास वाधवानी, मनीष वाधवानी, राजेश मोटवानी, बलराम नागदेव, दिनेश, लखन नागदेव, निक्की वाधवानी, सुनील बहरानी, बंधु कन्फेक्शनरी, शुभम नेहा कन्फेशनरी, हीरा नंद, गिरधारी लाल, करन नागदेव आदि गए थे। विधायक ने व्यापारियों की शिकायत सुनकर पुलिस के अधिकारियों से बात की। उन्हें बेहतर व्यवस्था बनाने का निर्देश दिया और कहा कि कोई व्यापारी इस कोरोना के सेवा काल में हताहत न किया जाए जिससे व्यापारियों मे रोष उत्पन्न हो।
विधायक की अपील, राशन लेते समय भीड़ न लगाएं
विधायक ने बिलासपुर की जनता से भी अपील की है कि वे भी राशन दुकानों से सामान लेते समय भीड़ न लगाएं। अपनी सुरक्षा और नियम का पालन करें ताकि सभी सुरक्षित रहें।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn